
Pažangiems IT studentams su negalia jau penktą kartą įteiktos „Microsoft Lietuva“ stipendijos 

Keturiems pažangiems IT studentams su negalia penktus metus iš eilės skirtos stipendijos, inicijuotos Lietuvos studentų atstovybių sąjungos (LSAS) kartu su informacinių technologijų bendrove „Microsoft Lietuva“. 12 tūkstančių litų stipendijų fondą dalinsis Šiaurės Lietuvos kolegijos pirmo kurso studentas Karolis Kairys, Vytauto Didžiojo universiteto pirmo kurso studentai Visvaldas Rapalis ir Mantas Razukevičius bei Kauno technologijos universiteto antrakursis Justas Šalkevičius.
„Informacinės technologijos atveria didžiules galimybes kiekvienam žmogui, o neįgaliesiems gali suteikti naują gyvenimo kokybę ir tapti tvirtu pagrindu sėkmingai profesinei karjerai,“ -  sako „Microsoft Lietuva“ generalinis direktorius Mindaugas Glodas. – „Skirdami paramą techninių specialybių studentams siekiame padėti jiems įgyti reikalingas žinias ir atskleisti neribotas  informacinių technologijų galimybes“.  

Stipendijų laimėtojai jau penktus metus iš eilės renkami per visame pasaulyje minimą Tarptautinę studentų dieną. Būtent nuo šios dienos stipendijų laimėtojai vienerius metus kiekvieną mėnesį gaus po 250 litų dydžio stipendiją.
„Jau penktus metus inicijuodami stipendijų programą siekiame padėti panaikinti kliūtis, su kuriomis studijuodami susiduria studentai su negalia, skatiname juos tobulėti ir tobulinti savo studijas bei užimti aktyvių lyderių vaidmenį kuriant informacines technologijas “, - teigia LSAS prezidentas Arūnas Mark.

Stipendijų laimėtojai atrinkti atsižvelgiant į aukštus jų studijų rezultatus, aktyvumą dalyvaujant profesinėse olimpiadose, konkursuose bei juose pasiektais rezultatais, taip pat – į aukštųjų mokyklų dėstytojų rekomendacijas. 


„Microsoft Lietuva“ stipendijų iniciatyva rengiama nuo 2006 m. bendradarbiaujant su LSAS, kuri įgyvendina finansinės paramos socialiai pažeidžiamiems Lietuvos studentams programą. Pirmaisiais iniciatyvos metais stipendijos buvo suteiktos dviems pažangiems IT studentams su negalia, nuo 2007 m. skiriama po keturias stipendijas kiekvienais metais.        

